Source: https://www.turunseurakunnat.fi/hautajaiset
Timestamp: 2019-02-17 02:27:08+00:00
Document Index: 2564179

Matched Legal Cases: ['kko ', 'kko ', 'kko ', 'kko ', 'kko ', 'kko ']

Hautajaiset - Turun ja Kaarinan seurakunnat
Kuolema on aina yllättävä - odotettunakin. Suru sitoo käytettävissä olevia voimavaroja.
Lyhyen ajan kuluessa omaisten on huolehdittava monista hautaukseen liittyvistä tehtävistä. Ne saattavat joskus tuntua aivan ylivoimaisilta. Näin on aina silloin, kun omaisilla ei ole tietoa eikä kokemusta siitä, miten kuolemantapauksen jälkeen menetellään.
Hautaukseen liittyy inhimillisiä tunteita, kristilliseen uskoon liittyviä ajatuksia ja käytännön järjestelyjä. Joillekin hautausjärjestelyt voivat olla osa surutyötä. Täältä löydät apua hautausjärjestelyiden tekemiseen, sillä omin voimin ei aina jaksa. Suru sitoo käytettävissä olevia voimavaroja.
Hautausjärjestelyt Turun ja Kaarinan seurakunnissa
Hautaukseen ja kuolemaan liittyvien käytännön asioiden hoitaminen voi olla osa omaisen surutyötä. Hautausjärjestelyt kannattaa aloittaa ottamalla yhteyttä joko seurakuntayhtymän hautatoimistoon tai yksityiseen hautaustoimistoon.
Seurakuntayhtymän hautatoimiston kanssa voi sopia seuraavista hautausjärjestelyihin liittyvistä asioista:
Tilaisuuden ajanvaraus
Kappelin tai kirkon varaaminen
Hautapaikan valinta erityisesti silloin, kun lunastetaan uusi hauta
Hautatiedot, hautaoikeus ja uuden hautapaikan lunastus
Hautaushinnat
Siunauskappeleiden erikoiskoristelut
Hautaus muistolehtoon
Hautatoimistoon voi tulla, vaikka lääkäri ei vielä olisi kirjoittanut hautauslupaa.
Seurakuntayhtymän hautatoimisto
Seurakuntayhtymän hautatoimisto sijaitsee seurakuntien toimitalossa osoitteessa Eerikinkatu 3.
Toimistoon voi olla yhteydessä myös puhelimitse 040 341 7253 tai sähköpostitse turku.hautatoimi@evl.fi. Hautatoimisto palvelee arkisin klo 8–15.45.
Hautaan siunaaminen on kirkon pyhä toimitus. Kristillisessä hautauksessa vainaja siunataan haudan lepoon ja hänen puolestaan rukoillaan. Hautaan siunaaminen on kuin pienimuotoinen jumalanpalvelus, joka voidaan pitää kappelissa, kirkossa tai joskus myös haudalla. Siunaustilaisuuden ohjelma voi yksinkertaisuudessaan olla raamatuntekstit ja rukous, papin pitämä siunauspuhe, virsiä ja musiikkia. Siunaustilaisuudesta jutellaan ennen tilaisuutta hautauksen toimittavan papin kanssa ja musiikista vastaavan kanttorin kanssa.
Siunaustilaisuutta varten varataan siunauskappeli tai kirkko. Varauksen voi tehdä samalla, kun käy sopimassa muista hautaukseen liittyvistä asioista seurakuntayhtymän hautatoimistossa.
Muistotilaisuudessa nimensä mukaisesti voidaan yhdessä saattojoukon kanssa muistella edesmennyttä läheistä. Tilaisuus voidaan pitää kotona, mutta seurakunnalta voi myös varata tiloja, kuten seurakuntataloja, pappiloja tai leirikeskustiloja, muistotilaisuutta varten. Mikäli omaiset toivovat papin osallistuvan muistotilaisuuteen, siitä kannattaa esittää toive hyvissä ajoin. siunausvarausta tehdessä. Omaiset voivat halutessaan pyytää pappia vaikka lyhyesti puhumaan muistotilaisuudessa.
Seurakuntien kautta on mahdollista järjestää myös tarjoilut muistotilaisuuteen. Ne voi varata suoraan varauspalvelunumerosta 040 341 7117 tai sähköpostitse turku.leirikeskukset@evl.fi.
Arkkuhautaus vai tuhkaus?
Jos vainaja haudataan arkkuhautaan, arkku kannetaan kappelista tai kirkosta ulos siunaustilaisuuden päätteeksi. Kantajia tarvitaan yleensä kuusi. He voivat olla omaisia tai kantajia voi tilata myös yksityisiltä hautatoimistoilta.
Kun vainaja tuhkataan, arkku useimmiten jätetään kappeliin tai kirkkoon paikalleen siunaustilaisuuden jälkeen saattoväen poistuessa. Tuhkaus tapahtuu Turussa Pyhän Ristin kappelin krematoriossa. Kun uurna lasketaan hautaan noin kahden viikon kuluttu asiunaustilaisuudesta, voi uurnanlaskuun pyytää mukaan papin ja haudalla voidaan viettää pieni rukoushetki.
Hautauksesta ja siihen liittyvistä käytännöistä löydät tarkempia tietoja hautausoppaasta.
Turkulainen ja kaarinalainen voi tulla haudatuksi jollekin Turun ja Kaarinan hautausmaista riippumatta siitä, minkä seurakunnan alueella hän kuollessaan oli kirjoilla. Hautausmaihin voit tutustua täällä.
Yksityiset hautaustoimistot
Liikeyrityksinä toimivat yksityiset hautaustoimistot huolehtivat mm.
vainajan kuljetuksista
myyvät arkkuja ja uurnia
hoitavat monet muutkin omaisten pyytämät hautaukseen liittyvät asiat
Jos omaiset eivät halua itse hoitaa siunaukseen liittyviä varauksia, voi nekin jättää hautaustoimiston tehtäväksi.
Hautausoppaasta apua järjestelyihin
Tukea suruun ja hautaukseen liittyviin käytännön järjestelyihin saat Turun ja Kaarinan seurakuntayhtymän hautausoppaasta. Oppaan saa Turun ja Kaarinan seurakuntayhtymän hautatoimistosta (Eerikinkatu 3) tai voit ladata sen tästä.
Siunaustilaisuutta varten varattavat kirkot
Kakskerran kirkko »
Kuusiston kirkko »
Maarian kirkko »
Paattisten kirkko »
Piikkiön kirkko »
Pyhän Katariinan kirkko »
Siunaustilaisuutta varten varattavat kappelit
Katariinan siunauskappeli »
Kärsämäen siunauskappeli »
Maarian siunauskappeli »
Pyhän Ristin kappeli »
Ylösnousemuskappeli »
Kukka- tai kynttilävientipalvelu helpottaa edesmenneen muistamista
Kynttilä tai kukat haudalla ovat tapa muistaa edesmennyttä läheistä. Monet omaiset asuvat kuitenkin pitkien matkojen päässä läheistensä hautapaikasta. Tällöin kukan tai kynttilän vieminen haudalle voi olla mahdotonta. Joskus käynti haudalla ja edesmenneen omaisen muistaminen voi jäädä väliin myös liikuntarajoitteiden takia.
Turun ja Kaarinan seurakuntayhtymässä on tiedostettu asian hankaluus. Siksi seurakuntayhtymän hautojen hoidon asiakaspalvelusta voi juhlapyhiksi tilata kukan- tai kynttilänviennin.
Tilaukset on syytä tehdä hyvissä ajoin, sillä tilattu kynttilä tai kukat viedään haudalle vasta, kun tilauksesta on saatu maksusuoritus. Jos haudalle haluaa esimerkiksi pyhäinpäiväksi kukan tai kynttilän, kannattaa tilaus tehdä viimeistään syyskuun aikana.
Pyhäinpäiväksi haudalle voi tilata hatullisen hautakynttilän ja kanervaruukun. Jouluksi on tarjolla kynttilän lisäksi tulppaani- tai hyasinttiruukkuja ja pääsiäiseksi kevätkauden kukkien mukaisesti pääsiäisnarsisseja.
Tilaukset voi tehdä seurakuntayhtymän hautojen hoidon asiakaspalveluun.
Hautajaisia järjestämässä?
Soita hautatoimistoon 040 341 7253 tai pyydä yhteydenottoa.
Hautaustoimistoille
Hautausmuistio/tuhkaustilauslomake